CELEX: 52019PC0432
Language: sl
Date: 2019-09-20
Title: Predlog SKLEP SVETA o stališču, ki se zastopa v imenu Evropske unije v okviru Pridružitvenega odbora, ustanovljenega z Evro-mediteranskim pridružitvenim sporazumom med Evropskimi skupnostmi in njihovimi državami članicami na eni strani in Kraljevino Maroko na drugi, glede izmenjave informacij, da se oceni učinek sporazuma v obliki izmenjave pisem, ki spreminja pridružitveni sporazum

EVROPSKA KOMISIJA
            Bruselj, 20.9.2019
            COM(2019) 432 final
            2019/0204(NLE)
            Predlog
            SKLEP SVETA
            o stališču, ki se zastopa v imenu Evropske unije v okviru Pridružitvenega odbora, ustanovljenega z Evro-mediteranskim pridružitvenim sporazumom med Evropskimi skupnostmi in njihovimi državami članicami na eni strani in Kraljevino Maroko na drugi, glede izmenjave informacij, da se oceni učinek sporazuma v obliki izmenjave pisem, ki spreminja pridružitveni sporazum
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog zadeva sklep o stališču, ki se zastopa v imenu Unije v okviru Pridružitvenega odbora, ustanovljenega z Evro-mediteranskim pridružitvenim sporazumom med Evropskimi skupnostmi in njihovimi državami članicami na eni strani in Kraljevino Maroko na drugi
                  1
               , v zvezi s predvidenim sprejetjem sklepa glede izmenjave informacij z Marokom, da se oceni učinek sporazuma v obliki izmenjave pisem z dne 25. oktobra 2018, ki spreminja pridružitveni sporazum
                  2
               .
            
            
               2.Ozadje predloga
            
            
               2.1.Pridružitveni sporazum EU-Maroko
            
            
               Evro-mediteranski pridružitveni sporazum med Evropskimi skupnostmi in njihovimi državami članicami na eni strani in Kraljevino Maroko na drugi (v nadaljnjem besedilu: pridružitveni sporazum) je vzpostavil prostotrgovinsko območje med Evropsko unijo in Marokom na podlagi vzajemne tarifne liberalizacije trgovine na področju industrije, kmetijstva in ribiških proizvodov. Vzpostavljeno prostotrgovinsko območje zagotavlja Maroku zelo razširjen preferencialni dostop do trga EU. Sporazum je začel veljati 1. marca 2000.
            
            
               S Sklepom (EU) 2019/217 z dne 28. januarja 2019
                  3
                je Svet odobril sklenitev sporazuma v obliki izmenjave pisem med Evropsko unijo in Kraljevino Maroko o spremembi protokolov št. 1 in št. 4 k Evro-mediteranskemu pridružitvenemu sporazumu med Evropskimi skupnostmi in njihovimi državami članicami na eni strani ter Kraljevino Maroko na drugi strani, katerega namen je razširiti tarifne preferenciale, predvidene s pridružitvenim sporazumom, na proizvode s poreklom iz Zahodne Sahare.
            
            
               2.2.Pridružitveni odbor EU-Maroko
            
            
               Pridružitveni odbor EU-Maroko je organ, ustanovljen s pridružitvenim sporazumom, ki je pristojen za izvajanje Sporazuma. Hkrati je pooblaščen za sprejemanje sklepov glede izvrševanja Sporazuma. Pridružitveni odbor sklepe sprejema s soglasjem med pogodbenicama. Med zasedanji lahko, če se obe pogodbenici strinjata, sprejema sklepe po pisnem postopku.
            
            
               2.3.Predvideni akt Pridružitvenega odbora EU-Maroko
            
            
               Pridružitveni odbor EU-Maroko mora sprejeti sklep o pravilih za oceno učinka Sporazuma, ki ga je Svet sprejel 28. januarja 2019, zlasti na trajnostni razvoj, predvsem glede prednosti za zadevno prebivalstvo in izkoriščanje naravnih virov v Zahodni Sahari (v nadaljnjem besedilu: predvideni akt). Sprejeti ga mora najpozneje dva meseca po začetku veljavnosti tega sporazuma.
            
            
               Cilj predvidenega akta je določiti pravila za izmenjavo informacij med pogodbenicama, kar bo omogočilo oceno učinka razširitve tarifnih preferencialov, predvidenih s pridružitvenim sporazumom, na proizvode iz Zahodne Sahare.
            
            
               Predvideni akt bo za pogodbenici zavezujoč v skladu s členom 83(2) Sporazuma, ki določa: „Sklepi se sprejemajo s soglasjem med pogodbenicama in so zavezujoči za pogodbenici, ki morata sprejeti ukrepe, potrebne za njihovo izvršitev.“ 
            
            
               3.Stališče, ki se zavzame v imenu Unije
            
            
               
                  Trgovinski preferenciali, določeni v pridružitvenem sporazumu, so se od začetka veljavnosti pridružitvenega sporazuma de facto uporabljali za proizvode iz Zahodne Sahare, ki je nesamoupravno ozemlje. Sodišče Evropske unije je s sodbo, ki jo je 21. decembra 2016 izdalo v zadevi C-104/16 P
                     4
                  , odločilo, da se pridružitveni sporazum, sklenjen med Unijo in Marokom, ne uporablja za Zahodno Saharo.
               
               
                  Zato ni bilo več mogoče nadaljevati prakse, v skladu s katero so se trgovinski preferenciali, določeni v pridružitvenem sporazumu in njegovih protokolih, de facto uporabljali za proizvode iz Zahodne Sahare. Vendar se dvostranski sporazumi med Evropsko unijo in Marokom pod določenimi pogoji lahko razširijo na Zahodno Saharo, če obstaja ustrezna pravna podlaga.
               
               
                  Svet je 29. maja 2017 Komisijo pooblastil, da začne pogajanja, da bi se zagotovila pravna podlaga za odobritev preferencialov za proizvode s poreklom iz Zahodne Sahare, in sprejel pogajalske smernice. Leta 2017 sta se zvrstila dva kroga pogajanj. Glavni pogajalci so osnutek sporazuma parafirali 31. januarja 2018. Pogodbenici sta Sporazum podpisali 25. oktobra 2018. Svet je 28. januarja 2019 po odobritvi Evropskega parlamenta sprejel Sklep o sklenitvi sporazuma v obliki izmenjave pisem med Evropsko unijo in Kraljevino Maroko o spremembi protokolov št. 1 in št. 4 k Evro-mediteranskemu pridružitvenemu sporazumu med Evropskimi skupnostmi in njihovimi državami članicami na eni strani ter Kraljevino Maroko na drugi strani, s katerim je bila omogočena pravna podlaga za dodelitev istih tarifnih preferencialov za proizvode s poreklom iz Zahodne Sahare in za proizvode iz Maroka.
               
               
                  S spremembo zadevnih protokolov k pridružitvenemu sporazumu se omogoči tudi, da se tarifni preferenciali Unije odobrijo na podlagi ocene koristi za lokalno prebivalstvo in spoštovanja človekovih pravic.
               
               
                  Na poziv Sveta v pogajalskih smernicah, sprejetih 29. maja 2017, so službe Komisije ocenile morebitne posledice Sporazuma na trajnostni razvoj, predvsem glede prednosti za zadevno prebivalstvo in izkoriščanje naravnih virov v Zahodni Sahari (v nadaljnjem besedilu: zadevna ozemlja). Ta ocena se nanaša predvsem na trgovinske tokove iz Zahodne Sahare, natančneje na ribiške proizvode, kmetijske proizvode in fosfate. Temelji na analizi razpoložljivih podatkov za preteklost in tudi na napovedih za prihodnost. Iz te ocene izhaja, da je odobritev tarifnih preferencialov, predvidenih s pridružitvenim sporazumom med EU in Marokom, pozitivno vplivala na zadevna prebivalstva, ta vpliv pa bi se moral v prihodnosti ohraniti ali po možnosti še okrepiti. Ocena učinka je vključena v Poročilo, ki so ga pripravile službe Komisije skupaj z Evropsko službo za zunanje delovanje (ESZD), z dne 11. junija 2018
                     5
                   o koristih, ki jih razširitev tarifnih preferencialov na proizvode s poreklom iz Zahodne Sahare prinaša za ljudstvo Zahodne Sahare, in o posvetovanju s tem ljudstvom.
               
            
         
         
            
               
                  Da bi se zagotovilo spremljanje učinkov sporazuma na zadevna ljudstva in izkoriščanje naravnih virov na zadevnih ozemljih, sporazum izrecno določa ustrezen okvir in postopek, ki stranema omogoča, da na podlagi rednih izmenjav informacij ocenita njegove posledice med izvajanjem. Evropska unija in Maroko sta se dogovorila, da bosta vsaj enkrat na leto med seboj izmenjala informacije, in sicer v okviru Pridružitvenega odbora, ustanovljenega s pridružitvenim sporazumom med EU in Marokom. Cilj tega predloga je določiti podrobna pravila za to oceno, ki jo predvideva Sporazum, da jih sprejme Pridružitveni odbor.
               
               
                  Cilj izmenjave informacij sovpada s ciljem navedenega poročila služb Komisije in ESZD. 
               
               
                  Kar zadeva učinek na gospodarstvo ozemlja, se doslej razpoložljive informacije nanašajo večinoma na kmetijstvo in ribištvo, vendar preferenciali zadevajo vse proizvode; podatki za izmenjavo bi se torej lahko spreminjali glede na razvoj gospodarstva v Zahodni Sahari. Poleg tega izmenjava ne zadeva izključno gospodarskih vidikov (koristi v ožjem pomenu besede), temveč mora omogočiti širšo oceno, ki vključuje vidike, kot sta trajnostni razvoj in učinek na izkoriščanje naravnih virov.
               
               
                  Maroko se je poleg izmenjave informacij, določene v Sporazumu, strinjal z vzpostavitvijo mehanizma za zbiranje statističnih podatkov o izvozu proizvodov s poreklom iz Zahodne Sahare v EU, ki bodo vsak mesec dani na voljo Komisiji in carinskim organom držav članic.
               
               
                  Nazadnje je z izrazom „med seboj“ iz Sporazuma z dne 25. oktobra 2018 poudarjeno, da izmenjava ni enostranska. Maroko bo zato lahko zaprosil Evropsko unijo za informacije o proizvodnji in trgovini s posebnimi kategorijami proizvodov, ki so v interesu Maroka, na podlagi že obstoječih informacijskih sistemov.
               
               
                  Ta predlog je v skladu z veljavno trgovinsko politiko. Prav tako je v skladu s splošnimi cilji evropske sosedske politike in splošno politiko Unije do Maroka, katere namen je okrepiti privilegirano partnerstvo s to državo brez poseganja v izid procesa, ki ga Organizacija Združenih narodov vodi v zvezi z Zahodno Saharo.
               
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               V členu 218(9) Pogodbe o delovanju Evropske unije (PDEU) so predvideni sklepi o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje akte, ki imajo pravni učinek po pravilih mednarodnega prava, ki urejajo zadevni organ. Vključuje tudi instrumente, ki nimajo zavezujočega učinka v mednarodnem pravu, vendar „lahko odločilno vplivajo na vsebino ureditve, ki jo sprejme zakonodajalec Unije“
                  6
               .
            
            
               4.1.2.Uporaba v obravnavanem primeru
            
            
               Pridružitveni odbor EU-Maroko je organ, ustanovljen s sporazumom, in sicer Evro-mediteranskim pridružitvenim sporazumom med Evropskimi skupnostmi in njihovimi državami članicami na eni strani in Kraljevino Maroko na drugi.
            
            
               Akt, k sprejetju katerega je pozvan Pridružitveni odbor, je akt s pravnim učinkom. Predvideni akt bo v skladu s členom 83 Sporazuma zavezujoč v mednarodnem pravu.
            
            
               Predvideni akt ne dopolnjuje ali spreminja institucionalnega okvira Sporazuma.
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep iz člena 218(9) PDEU je odvisna predvsem od cilja in vsebine predvidenega akta, glede katerega se v imenu Unije zastopa stališče. Če ima predvideni akt dva cilja ali elementa in če je eden od teh ciljev ali elementov glavni, drugi pa postranski, mora sklep iz člena 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
         
         
            
               Glavni cilj in vsebina predvidenega akta se nanašata na skupno trgovinsko politiko.
            
            
               Materialna pravna podlaga za predlagani sklep sta zato člen 207(3) in prvi odstavek člena 207(4) PDEU. 
            
            
               4.3.Sklepna ugotovitev
            
            
               Pravna podlaga predlaganega sklepa bi moral biti prvi odstavek člena 207(4) PDEU v povezavi s členom 218(9) PDEU.
            
            
               5.OBJAVA PREDVIDENEGA AKTA
            
            
               Glede na to, da bo sklep Pridružitvenega odbora dopolnil poslovnik Pridružitvenega odbora, ga je treba po sprejetju objaviti v Uradnem listu Evropske unije.
            
            
               2019/0204 (NLE)
            
            
               Predlog
            
            
               SKLEP SVETA
            
            
               o stališču, ki se zastopa v imenu Evropske unije v okviru Pridružitvenega odbora, ustanovljenega z Evro-mediteranskim pridružitvenim sporazumom med Evropskimi skupnostmi in njihovimi državami članicami na eni strani in Kraljevino Maroko na drugi, glede izmenjave informacij, da se oceni učinek sporazuma v obliki izmenjave pisem, ki spreminja pridružitveni sporazum
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 207(3) in prvega odstavka člena 207(4) v povezavi s členom 218(9) PDEU,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Evro-mediteranski pridružitveni sporazum med Evropskimi skupnostmi in njihovimi državami članicami na eni strani in Kraljevino Maroko na drugi (v nadaljnjem besedilu: pridružitveni sporazum) je bil sklenjen v imenu Unije s Sklepom Sveta in Komisije 2000/204/ES, ESPJ
                  7
                z dne 24. januarja 2000 in je začel veljati 1. marca 2000. 
            
            
               (2)S Sklepom (EU) 2019/217 z dne 28. januarja 2019 je Svet odobril sklenitev sporazuma v obliki izmenjave pisem med Evropsko unijo in Kraljevino Maroko o spremembi protokolov št. 1 in št. 4 k pridružitvenemu sporazumu (v nadaljnjem besedilu: sprememba protokolov št. 1 in št. 4)
                  8
               , katerega namen je razširiti tarifne preferenciale, predvidene s pridružitvenim sporazumom, na proizvode iz Zahodne Sahare.
            
            
               (3)Člen 81 pridružitvenega sporazuma ustanavlja Pridružitveni odbor, ki je odgovoren za izvrševanje Sporazuma. V skladu s členom 83 Sporazuma je Pridružitveni odbor pooblaščen za sprejemanje odločitev glede izvrševanja Sporazuma ter glede vseh tistih področij, za katera ga Pridružitveni svet pooblasti.
            
            
               (4)Pridružitveni odbor mora v dveh mesecih od začetka veljavnosti spremembe protokolov št. 1 in št. 4 sprejeti sklep o pravilih za oceno učinka Sporazuma, zlasti na trajnostni razvoj, predvsem glede prednosti za zadevno prebivalstvo in izkoriščanje naravnih virov v Zahodni Sahari (v nadaljnjem besedilu: zadevna ozemlja).
            
            
               (5)Primerno je določiti stališče, ki se v imenu Unije zastopa v Pridružitvenem odboru, saj bo predvideni sklep za Unijo zavezujoč. 
            
            
               (6)Da bi se zagotovilo spremljanje učinkov tega sporazuma na zadevna ljudstva in izkoriščanje naravnih virov na zadevnih ozemljih, sporazum izrecno določa ustrezen okvir in postopek, ki stranema omogoča, da na podlagi rednih izmenjav informacij ocenita njegove posledice med izvajanjem. Evropska unija in Maroko sta se dogovorila, da bosta vsaj enkrat na leto med seboj izmenjala informacije, in sicer v okviru Pridružitvenega odbora, ustanovljenega s pridružitvenim sporazumom med EU in Marokom. Zato je primerno določiti podrobna pravila za to oceno iz Sporazuma, da jih sprejme Pridružitveni odbor. 
            
         
         
            
               (7)Cilj izmenjave informacij sovpada s ciljem Poročila z dne 11. junija 2018, ki so ga pripravile službe Komisije skupaj z Evropsko službo za zunanje delovanje, o koristih, ki jih razširitev tarifnih preferencialov na proizvode s poreklom iz Zahodne Sahare prinaša za ljudstvo Zahodne Sahare, in o posvetovanju s tem ljudstvom
                  9
               . 
            
            
               (8)Kar zadeva učinek na gospodarstvo ozemlja, se doslej razpoložljive informacije nanašajo večinoma na kmetijstvo in ribištvo, vendar preferenciali zadevajo vse proizvode; podatki za izmenjavo bi se torej lahko spreminjali glede na razvoj gospodarstva v Zahodni Sahari. Poleg tega izmenjava ne zadeva izključno gospodarskih vidikov (koristi v ožjem pomenu besede), temveč mora omogočiti širšo oceno, ki vključuje vidike, kot sta trajnostni razvoj in učinek na izkoriščanje naravnih virov.
            
            
               (9)Maroko se je prav tako strinjal z vzpostavitvijo ločenega mehanizma za zbiranje statističnih podatkov o izvozu proizvodov s poreklom iz Zahodne Sahare v EU, ki bodo vsak mesec dani na voljo Komisiji in carinskim organom držav članic.
            
            
               (10)Maroko bo lahko zaprosil Evropsko unijo za informacije o proizvodnji in trgovini s posebnimi kategorijami proizvodov, ki so v interesu Maroka, na podlagi že obstoječih informacijskih sistemov –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se zastopa v imenu Unije na zasedanju Pridružitvenega odbora EU-Maroko, ustanovljenega s členom 81 Evro-mediteranskega pridružitvenega sporazuma med Evropskimi skupnostmi in njihovimi državami članicami na eni strani in Kraljevino Maroko na drugi, temelji na osnutku sklepa Pridružitvenega odbora, ki je priložen temu sklepu.
            
            
               Člen 2
            
            
               Ta sklep je naslovljen na države članice in Komisijo.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 70, 18.3.2000, str. 2.
               
               
                  
                     (2)
                  
                        UL L 34, 6.2.2019, str. 4.
               
               
                  
                     (3)
                  
                        UL L 34, 6.2.2019, str. 1.
               
               
                  
                     (4)
                  
                        Sodba Sodišča z dne 21. decembra 2016, Svet proti Front Polisario, C-104/16 P, ECLI:EU:C:2016:973.
               
               
                  
                     (5)
                  
                        Delovni dokument služb Komisije (SWD(2018) 346 final) – Spremni dokument k predlogu sklepa Sveta o sklenitvi sporazuma v obliki izmenjave pisem med Evropsko unijo in Kraljevino Maroko o spremembi protokolov št. 1 in št. 4 k Evro-mediteranskemu pridružitvenemu sporazumu med Evropskimi skupnostmi in njihovimi državami članicami na eni strani ter Kraljevino Maroko na drugi strani (COM(2018) 481 final).
               
               
                  
                     (6)
                  
                        Sodba Sodišča z dne 7. oktobra 2014 v zadevi Nemčija proti Svetu (OIV), C-399/12, ECLI:EU:C:2014:2258, točke 61–64. 
               
               
                  
                     (7)
                  
                        UL L 70, 18.3.2000, str. 1.
               
               
                  
                     (8)
                  
                        UL L 34, 6.2.2019, str. 4.
               
               
                  
                     (9)
                  
                        SWD(2018) 346 final.
               
            
      
    ---documentbreak--- 
      
         
               EVROPSKA KOMISIJA
            Bruselj, 20.9.2019
            COM(2019) 432 final
            PRILOGA
            k
            predlogu sklepa Sveta
            o stališču, ki se zastopa v imenu Evropske unije v okviru Pridružitvenega odbora, ustanovljenega z Evro-mediteranskim pridružitvenim sporazumom med Evropskimi skupnostmi in njihovimi državami članicami na eni strani in Kraljevino Maroko na drugi, glede izmenjave informacij, da se oceni učinek sporazuma v obliki izmenjave pisem, ki spreminja pridružitveni sporazum
            
               
         
         
            
               OSNUTEK 
            
            
               SKLEP št. ../…..
               PRIDRUŽITVENEGA ODBORA EU-MAROKO
            
            
               z dne ...
            
            
               o izmenjavi informacij med Evropsko unijo in Kraljevino Maroko, da se oceni učinek sporazuma v obliki izmenjave pisem z dne 25. oktobra 2018 
            
            
            
               PRIDRUŽITVENI ODBOR EU-MAROKO –
            
            
               ob upoštevanju sporazuma v obliki izmenjave pisem med Evropsko unijo in Kraljevino Maroko z dne 25. oktobra 2018 o spremembi protokolov št. 1 in št. 4 k Evro-mediteranskemu pridružitvenemu sporazumu med Evropskimi skupnostmi in njihovimi državami članicami na eni strani ter Kraljevino Maroko na drugi strani,
            
            
               ob upoštevanju Evro-mediteranskega pridružitvenega sporazuma z dne 26. februarja 1996 med Evropskimi skupnostmi in njihovimi državami članicami na eni strani in Kraljevino Maroko na drugi in zlasti člena 83 Sporazuma,
            
            
               
            
               ob upoštevanju naslednjega:
            
            
               (1)Sporazum v obliki izmenjave pisem med Evropsko unijo in Kraljevino Maroko o spremembi protokolov št. 1 in št. 4 k Evro-mediteranskemu pridružitvenemu sporazumu med Evropskimi skupnostmi in njihovimi državami članicami na eni strani ter Kraljevino Maroko na drugi strani je začel veljati 19. julija 2019.
            
            
               (2)S tem sporazumom so proizvodi s poreklom iz Zahodne Sahare (v nadaljnjem besedilu: zadevna ozemlja), ki so predmet nadzora carinskih organov Kraljevine Maroko, upravičeni do enakih trgovinskih preferencialov kot so tisti, ki jih je Evropska unija odobrila za proizvode, zajete v pridružitvenem sporazumu med Evropsko unijo in Kraljevino Maroko. 
            
            
               (3)Evropska unija in Kraljevina Maroko sta se v partnerskem duhu in s ciljem, da bosta lahko ocenili učinek Sporazuma, zlasti na trajnostni razvoj, predvsem glede prednosti za zadevno prebivalstvo in izkoriščanje naravnih virov na zadevnih ozemljih, dogovorili, da bosta vsaj enkrat na leto izmenjali informacije v okviru pridružitvenega odbora.
            
            
               (4)Podrobna pravila za to oceno mora Pridružitveni odbor sprejeti najpozneje dva meseca po začetku veljavnosti Sporazuma –
            
            
               SPREJEL NASLEDNJI SKLEP:
            
            
               
            
               Člen 1
            
            
               1.
                     Da bi pogodbenici Evropska unija in Kraljevina Maroko lahko ocenili učinek uporabe Sporazuma z vidika trajnostnega razvoja, sta se dogovorili o naslednjem:
            
            
               –
                     Evropska unija in Maroko si izmenjujeta podatke, ki veljajo za ustrezne v glavnih zadevnih gospodarskih sektorjih, ter tudi statistične, gospodarske, družbene in okoljske informacije, zlasti glede prednosti Sporazuma za zadevno prebivalstvo in izkoriščanje naravnih virov na zadevnih ozemljih. Seznam ustreznih informacij je v Prilogi k temu sklepu,
            
         
         
            
               –
                     ta izmenjava bo potekala na podlagi pisnih sporočil, poslanih vnaprej, in sicer najpozneje dva meseca pred zasedanjem Pridružitvenega odbora; tem sporočilom lahko sledijo zahteve za pojasnila in dodatna vprašanja s tematskih področij, določenih v tem sklepu, ki jih je treba poslati najpozneje en mesec pred zasedanjem.
            
            
               2.
                     Poleg tega sta se pogodbenici v partnerskem duhu in s ciljem, da bosta lahko ocenili učinek Sporazuma, dogovorili, da lahko Maroko zaprosi Evropsko unijo za informacije o proizvodnji in trgovini s posebnimi kategorijami proizvodov, ki so v posebnem interesu Maroka, na podlagi že obstoječih informacijskih sistemov. Evropska unija in Kraljevina Maroko sta se dogovorili o naslednjem:
            
            
               –
                     Maroko bo svojo zahtevo posredoval Evropski uniji v pisni obliki tri mesece pred zasedanjem Pridružitvenega odbora, 
            
            
               –
                     izmenjava bo potekala na podlagi pisnega sporočila, ki ga bo Evropska unija poslala vnaprej, in sicer najpozneje dva meseca pred zasedanjem Pridružitvenega odbora; temu sporočilu lahko sledijo zahteve za pojasnila in dodatna vprašanja, ki jih je treba posredovati najpozneje en mesec pred zasedanjem.
            
            
               3.
                     Pogodbenici izmenjata svoje sklepne ugotovitve v okviru Pridružitvenega odbora najpozneje do (xx) vsako leto. 
            
            
               4.
                     Zapisnik, vključno s sklepnimi ugotovitvami Pridružitvenega odbora, morata pogodbenici potrditi v enem mesecu po zasedanju.
            
            
               Člen 2
            
            
               Priloga je sestavni del tega sklepa.
            
            
               Člen 3
            
            
               Ta sklep začne veljati na dan sprejetja v Pridružitvenem odboru.
            
            
               V [Rabatu] [Bruslju], [x/x/]2019
            
            
               Za Pridružitveni odbor EU-Maroko
            
            
               PRILOGA
            
            
            
               Ustrezne informacije v okviru izmenjave informacij, ki jo določa Sporazum
            
            
            
               Izmenjane informacije morajo omogočiti posodobitev poročila z dne 11. junija 2018
                  1
               , ki so ga pripravile službe Komisije skupaj z Evropsko službo za zunanje delovanje in je prikazalo koristi, ki jih razširitev tarifnih preferencialov na proizvode s poreklom iz zadevnih ozemelj prinaša za zadevno prebivalstvo. Izmenjava informacij mora tako vključevati podrobne informacije, ki omogočajo oceno učinka izvajanja Sporazuma med njegovim izvajanjem, vključno s splošnimi informacijami o zadevnih ozemljih in prebivalstvih. Te informacije so namenjene izključno ocenjevanju in pripravi posodobitev navedenega poročila služb Komisije in ESZD. Ustrezne informacije so na primer naslednje:
            
            
            
               1.Splošne informacije
            
            
               Družbene statistične informacije za zadevna ozemlja, katerih proizvodi so predmet nadzora carinskih organov Kraljevine Maroko, kot so: prebivalstvo (če je mogoče, glede na starost in spol), zaposlenost (absolutno število ter število, odvisno od izvoza in izvoza v Evropsko unijo), raven plač, indeks človekovega razvoja, izobraževanje (na primer število izobraževalnih ustanov, mest, učencev, raven vključenosti v izobraževanje), zdravje (na primer število bolnišnic, postelj in zdravnikov), osnovne storitve (na primer dostop do pitne vode in električne energije), stopnja revščine, promet.
            
         
         
            
            
               Gospodarske statistične informacije za ozemlje, kot so: letna stopnja rasti BDP in BDP na prebivalca, pomembni sektorji, velikost proizvodnje, odstotek za izvoz in za izvoz v Evropsko unijo.
            
            
            
               Okoljske statistične informacije za ozemlje, kot so: raba naravnih virov in zlasti vode, predelava odpadkov (kmetijstvo, rudarstvo), trajnostno upravljanje staležev rib, onesnaževanje.
            
            
            
               2.Podatki za glavne izvozne gospodarske sektorje
            
            
               Zlasti za kmetijski in ribiški sektor ter za druge sektorje, kjer poteka izvoz z zadevnih ozemelj v Evropsko unijo, podatke, kot so:
            
            
               - proizvodnja glede na vrsto proizvoda (na primer paradižniki, melone itd. in pri ribolovu glede na vrsto),
            
            
               -obdelane površine (namakane in v rastlinjakih) in pridelana količina,
            
            
               -izvoz v Evropsko unijo (in morebiti druge namembne države) glede na količino in vrednost,
            
            
               -predelovalni obrati glede na sektor in dejavnosti, ki se izvajajo v njih,
            
            
               -zaposlenost (začasna ali stalna), ki jih te dejavnosti ustvarijo neposredno in posredno v teh obratih (prevoz, dobavitelji, skladiščenje itd.),
            
            
               -ali vzpostavljeni ukrepi, ki se uporabljajo za trajnostno upravljanje virov, vključno z vodo (povprečna poraba vode in viri za oskrbo z vodo).
            
            
            
               3.Projekti, ki se izvajajo
            
            
               Projekti, ki se izvajajo in imajo znaten učinek na razvoj zadevnih ozemelj, tudi na trajnostni razvoj ozemlja (energija iz obnovljivih virov, razumno gospodarjenje z naravnimi viri).
            
            
            
               4.Druge ustrezne informacije
            
            
               Vse informacije, ki omogočajo oceno dejavnosti lokalnih gospodarskih subjektov, ki jih zadeva Sporazum, na primer z vidika družbene odgovornosti podjetij (corporate social responsibility).
            
            
         
         
            
               Kot je navedeno v korespondenci med Komisijo in veleposlaništvom Kraljevine Maroko z dne 6. decembra 2018, Maroko vzpostavlja mehanizem za zbiranje informacij o izvozu, ki ga zajema Pridružitveni sporazum, kakor je bil spremenjen z izmenjavo pisem, kar bo zagotovilo sistematične in redne informacije ter vsak mesec dalo na voljo natančne podatke, ki bodo Evropski uniji in pristojnim organom njenih držav članic omogočili, da bodo imeli pregledne in zanesljive informacije o poreklu tega izvoza v Unijo po regijah.
            
            
            
               5.Informacije, ki jih zagotovi Evropska unija
            
            
               Informacije o trgovini s posebnimi proizvodi, ki se izvažajo v Maroko, glede na vrsto proizvoda, količino in vrednost ter, če so ti podatki na voljo, o njihovi proizvodnji.
            
            
            
         
         
            
                  
                     (1)
                  
                  
                        Poročilo o koristih, ki jih razširitev tarifnih preferencialov na proizvode s poreklom iz Zahodne Sahare prinaša za ljudstvo Zahodne Sahare, in o posvetovanju s tem ljudstvom, objavljeno 11. junija 2018 (SWD(2018) 346 final).